《岳州九日宴道观西阁》
唐代·张说

摇落长年叹，蹉跎远宦心。北风嘶代马，南浦宿阳禽。

佳此黄花酌，酣馀白首吟。凉云霾楚望，濛雨蔽荆岑。

登眺思清景，谁将眷浊阴。钓歌出江雾，樵唱入山林。

鱼以嘉名采，木为美材侵。大道由中悟，逍遥匪外寻。

参佐多君子，词华妙赏音。留题洞庭观，望古意何深。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。